ЕгъэджакIуэ-ущиякIуэ
1952 гъэм Къэбэрдей-Балъкъэр пединститутыр ехъулIэныгъэкIэ къеухри, Гъуэтыж Хъанбий математи- кэмрэ физикэмкIэ егъэджакIуэу къыщалъхуа Псыгуэнсу къуажэм къегъэзэж.
Езым къиуха школым класс нэхъыжьхэр есэпымкIэ щригъаджэу щIедзэ. Гъуэтыжым и зэфIэкIхэр къалъытэри, курыт еджапIэм и унафэщI къулыкъур куэд дэмыкIыу къыхуагъэфэщащ. Зэман кIэщIым къриубыдэу абы школыр районым щыпэрытхэм ящыщ ищIыну хузэфIэкIат. Школым пшыхь гъэщIэгъуэнхэр щрагъэкIуэкIырт, художественнэ самодеятельностыр жыджэру лажьэрт, районми республикэми щекIуэкI зэпеуэхэм и еджакIуэхэр пашэ щыхъурт. А псор къызэрызэригъэпэщыфаращ Хъанбий «цIыхубэм щIэныгъэ етынымкIэ и отличник» цIэ лъапIэр къыщIыхуагъэфэщари. Къыхэгъэщыпхъэщ, курыт школу щы зыдэт Псыгуэнсу жылэм абыхэм я унафэщIхэм я чэнджэщэгъуфIу Гъуэтыжыр сыт щыгъуи зэрыщытар. Хъанбий и псалъэкIэ 1-нэ еджапIэм Совет Союзым и ЛIыхъужь Яхэгуауэ Михаил и цIэр фIащат, ноби а цIэр абы зэре- хьэ.
Зи гугъу тщIы егъэджакIуэшхуэм иригъэджахэм щIэныгъэлI цIэрыIуэ куэд къахэкIащ. Псалъэм папщIэ, апхуэдэщ Къэбэрдей-Балъкъэр аграрнэ университетым и ректору лэжьа, мэкъумэш щIэныгъэхэм я доктор Жэрыкъуэ Борис, профессор Щыхьмырзэ Мухьэмэд, химие щIэныгъэхэм я доктор, КъБКъУ-м и профессор Хъурей Арсен, Ядернэ физикэмкIэ Москва дэт институтым и лэжьакIуэ Бозий СэIэдин, КъБР-м щIэныгъэмкIэ щIыхь зиIэ и лэжьакIуэ Къэзанш Хьэлимэт, нэгъуэщI куэди.
Хъанбийрэ и щхьэгъусэ ХьэIишэтрэ бынищ, щIалитIрэ зы хъыджэбзрэ, зэдапIащ, дэтхэнэми щIэныгъэ нэхъыщхьэ ирагъэгъуэтащ. Дызэрыгушхуэнщи, къехъуапсэ мыхъумэ, зэхъуапсэ щымыIэ жыхуаIэ унагъуэщ ахэр.
1992 гъэм Гъуэтыж Хъанбий пенсэм кIуащ, ауэ «Куэдщ сызэрылэжьар», — жиIэу и Iэр зэтридзэу тIысыжакъым ар. Ноби къуажэм дэт школхэм я щIэгъэкъуэнщ, щIыпIэ администрацэм Iуэху щхьэпэ зэфIихын хуеймэ, нэхъыжьым къочэнджэщ, сыт хуэдэ зэхуэсми гукъыдэжыр къахуиIэту цIыхухэм яхэтщ.
«Псыпэр зэрыжэм псыкIэри ирожэ» — жаIэ. И адэ ТIамышэ ещхьыркъабзэу, Хъанбий гущIэгъу хэлъщ, езыр цIыху гуапэщ, гушыIэрейщ, кIэщIу жыпIэмэ жылэр зыгъэбжьыфIэщ.
ЯХЭГУАУЭ Берд.
